הבונקר של היטלר ב"מאורת הזאב"
**מאורת הזאב** (גרמנית: **Führerhauptquartier Wolfsschanze**) היה שם קוד למתחם צבאי אשר שימש כמפקדת מטה הוורמאכט ואחד מאתרי המפקדה של אדולף היטלר, הפיהרר של גרמניה הנאצית, בשנים 1945-1940. המתחם שכן באזור פרוסיה המזרחית (כיום בפולין). במקום זה בוצע ניסיון ההתנקשות הכושל של "קשר העשרים ביולי".

פרטי המתחם
----------

המתחם ממוקם בפולין, ליד העיירה קנטז'ין (בשמה הגרמני: רסטנבורג, Rastenburg), בדרום פרוסיה המזרחית, שהייתה חלק מגרמניה עד שנת 1945. מערכת הבונקרים החלה להיבנות על ידי ארגון טוט בשנת 1940. עד שנת 1944 הוקמו במתחם כ-100 מתקנים ומבנים שונים. המתחם הוקם ביער צפוף וכלל כ-40 מבני בונקרים קלים, כ-40 מבני מנהלה וכלכלה ו-7 בונקרים מבוצרים. תקרות הבונקרים היו בעובי של 6 עד 8 מטרים. המבנים העל-קרקעיים כוסו בטיח הסוואה מיוחד, ברשתות הסוואה חסינות-אש, ובשטח המתחם הוקמו עמדות פלאק אנטי-אוויריות. סביב המתחם פוזרו מוקשים ברצועה ברוחב של בין 50 ל-150 מטרים. סביב רצועת המיקוש נמתחה גדר תיל באורך של 10 קילומטרים. בתחום המתחם הוקמו שני מנחתים למטוסים ותחנת רכבת. המתחם נמצא בקשר אלחוטי וטלפוני תמידי עם ברלין ועם כל החזיתות במרחב.

המתחם כולו נבנה לצורך הפלישה הגרמנית לברית המועצות ב-1941 (שם קוד: מבצע ברברוסה). עם תחילת מבצע ברברוסה שהה היטלר רוב הזמן במתחם זה.

קשר העשרים ביולי ולאחריו
------------------------

 ערך מורחב – **קשר העשרים ביולי**  

מפת "מאורת הזאב" בכניסה לאתר: 3-מקום ניסיון ההתנקשות בהיטלר, 13-הבונקר של היטלר
האנדרטה לזכר קלאוס פון שטאופנברג ב"מאורת הזאב". הפרחים הם מטקס האזכרה שנערך במקום ב-20 ביולי 2013
ב-20 יולי 1944, בוצע ב"מאורת הזאב" ניסיון ההתנקשות של קלאוס שנק פון שטאופנברג באדולף היטלר.

אחרי הפלישה לפולין ב-1939, החליט שטאופנברג להתנקש בהיטלר. לאחר שהחלים מפצעיו, הוא הוצב כקצין המטה של ארמיית העתודה בבנדלר-שטראסה בברלין. אחד ממפקדיו שם, גנרל פרידריך אולבריכט, היה אחד מחברי המחתרת הפעילים. בארמיית העתודה הייתה להם הזדמנות חד-פעמית להפיכה צבאית, תוך הריגתו של היטלר ונטילת השלטון. הקושרים ביססו את תוכניתם על תוכנית סודית בשם "תוכנית ואלקירי" שאושרה על ידי היטלר עצמו, בה על ארמיית העתודה לתפוס את השלטון בברלין, במקרה של הפיכה. תוכנית הכיסוי הייתה אמצעי מנע נגד השתלטות עובדי הכפייה על ברלין.

חלקו המקורי של שטאופנברג בקשר, היה להורות מן המפקדה על מעצר קצינים בכירים ביחידות הוורמאכט ובארגונים הפוליטיים של הרייך, אך מאחר שהיה היחיד מבין הקושרים שהיה בעל גישה להיטלר בתדרוכיו היומיים, הסכים שטאופנברג (בעל שלוש האצבעות בלבד) לבצע את ההתנקשות בעצמו.

ההתנקשות התרחשה ב-20 ביולי 1944 ב"מאורת הזאב". שטאופנברג הניח מתחת לשולחן התדרוכים תיק ממולכד בעל מנגנון השהיה פשוט, שנתן לו בין 10 ל-15 דקות להסתלק מהמבנה. לאחר שראה את הפיצוץ ממרחק, השתכנע שטאופנברג שהיטלר נהרג, ויצא מהמחנה במהירות עם עוזרו, סגן ורנר פון האפטן. הם טסו בחזרה לברלין, אך במהלך הטיסה יצאה הוראה ממפקדתו של היטלר, ששרד בהתנקשות, ליירטם. ההוראה נחתה על שולחנו של קושר אחר, פרידריך גאורגי, וכך הגיע המטוס בבטחה לברלין.

לאחר שכבר הפעילו את 'תוכנית ואלקירי', עלה לפתע היטלר לשידור רדיו, והכריז שניסיון ההפיכה נכשל. זמן קצר לאחר מכן נעצרו הקושרים.

ב-20 בנובמבר 1944 שהה היטלר בפעם האחרונה במקום. המתחם הועבר לאחר מכן לידי מטה הארמייה הגרמנית הרביעית.
עקב התקרבות הצבא האדום למתחם הוא פוצץ על ידי יחידות הצבא הנסוגות (על פי הרישומים נדרשו לשם כך 12 טונות של חומר נפץ) וננטש ב-25 בינואר 1945. בעשר השנים שלאחר מכן נוטרלו באזור כ-54,000 מוקשים. חלק מן המבנים שופצו והאתר נפתח למבקרים בשנת 1959.

אתר הנצחה ומוזיאון
------------------

ב-20 ביוני 1992 הוצבה באתר אנדרטה לזכרו של שטאופנברג במקום בו עמד הצריף בו בוצעה ההתנקשות. הצריף נפגע קשה ונהרס ומה שנותר ממנו היא הרצפה. פעם בשנה, ב-20 ביולי, נערך שם טקס אזכרה לשטאופנברג ושאר משתתפי קשר העשרים ביולי.

האתר היה מוזנח במשך שנים רבות. ב-2019 החל שיפוץ של האתר, הכולל שילוט, תאורה, מיצגים, ואמצעי הדרכה. מאות אלפי מבקרים מגיעים לאתר מדי שנה. התוכנית לשפץ את האתר עוררה דאגה וביקורת שהאתר עשוי להפוך למוקד עלייה לרגל לנאו-נאצים.

גלריה
-----

* אנדרטה לפועלים הפולנים שנהרגו במבצע פינוי המוקשים והפצצות, 1945–1955אנדרטה לפועלים הפולנים שנהרגו במבצע פינוי המוקשים והפצצות, 1945–1955
* רכב של שומרי האס. אס בכניסה למאורת הזאברכב של שומרי האס. אס בכניסה למאורת הזאב
* קיר בטון עבה קורס במאורת הזאבקיר בטון עבה קורס במאורת הזאב
* בונקר המזכירות במאורת הזאבבונקר המזכירות במאורת הזאב

אורחים בולטים
-------------

* ממלכת רומניהממלכת רומניה קונדוקטור וראש ממשלת רומניה, יון אנטונסקו
* ממלכת בולגריהממלכת בולגריה מלך בולגריה, בוריס השלישי
* ממלכת בולגריהממלכת בולגריה ראש ממשלת בולגריה, דוברי בוז'ילוב
* מנהיג הודו החופשית, סובהאז צ'נדרה בוסה
* נשיא סלובקיה, יוזף טיסו
* ראש ממשלת עיראק לשעבר, רשיד עאלי אל-כילאני
* פוגלבניק המדינה העצמאית של קרואטיה, אנטה פאבליץ'
* שר המלחמה של המדינה העצמאית של קרואטיה, סלאבקו קווטרניק
* ראש ממשלת סרביה, מילאן נדיץ'
* ממלכת איטליהממלכת איטליה הגנרל האיטלקי איטלו גריבולדי
* ממלכת איטליהממלכת איטליה דוצ'ה וראש ממשלת איטליה, בניטו מוסוליני
* ממלכת איטליהממלכת איטליה שר החוץ של איטליה, גליאצו צ'אנו
* הונגריה (1920–1945)הונגריה (1920–1945) עוצר ממלכת הונגריה מיקלוש הורטי
* הונגריה (1920–1945)הונגריה (1920–1945) ראש ממשלת הונגריה, מיקלוש קאלאי
* הונגריה (1920–1945)הונגריה (1920–1945) מפקד הארמייה השנייה, גוסטב יאני
* האימפריה היפניתהאימפריה היפנית שגריר האימפריה היפנית בגרמניה הנאצית, הירושי אושימה
* פינלנדפינלנד ראש המטה הכללי של צבא פינלנד קארל גוסטף אמיל מנרהיים
* פינלנדפינלנד הלוטננט הגנרל פיני האראלד אקוויסט
* ספרד (1945-1977)ספרד (1945-1977) שגריר ספרד בגרמניה הנאצית, חוזה מריה פינאט אי אסקריבה דה רומני
* ראש ממשלת צרפת של וישי, פייר לאוואל
* נורווגיהנורווגיה ראש ממשלת נורווגיה, וידקון קוויזלינג

*

ראו גם
------

| עיינו גם בפורטלים: |
| --- |
|  | **פורטל מלחמת העולם השנייה** |
|  | **פורטל היסטוריה** |
|  | **פורטל גרמניה** |

* אתרי המפקדה של אדולף היטלר
* קן הנשרים
* ורוולף
* קשר העשרים ביולי
* מבצע ואלקירי (סרט)
* התנגדות גרמנית לנאציזם

קישורים חיצוניים
----------------

ויקישיתוף מדיה וקבצים בנושא **מאורת הזאב** בוויקישיתוף
* 

* אתר האינטרנט הרשמי של מאורת הזאב
* אודי כהן, מאורת הזאב- Führerhauptquartier Wolfsschanze מפקדת המלחמה של היטלר(הקישור אינו פעיל) באתר "הכפר שלי"

הערות שוליים
------------

1. ↑  Laurence Peter, "Wolf's Lair: Will Hitler HQ makeover create a Nazi theme park?", BBC News, 31 July 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007478085705171
* GND: 4242295-4
* LCCN: n00042533
* SUDOC: 070460655
* VIAF: 140683933
* WorldCat: lccn-n00042533

 |